Lausunto

				15.9.2011		Dno 2217/90/2011  		
Aila Puustinen-Korhonen  				

Oikeusministeriö
Lainvalmisteluosasto
Yksityisoikeuden yksikkö

oikeusministeriö@om.fi

Oikeusministeriö on pyytänyt 11.7.2011 saapuneella kirjeellä Kuntaliitolta lausuntoa isyyslain uudistamistarpeisiin liittyvästä arviomuistiosta. lausunto on pyydetty jäsentämään arviomuistion otsikointia noudattaen.

Kuntaliitto esittää lausuntonaan seuraavaa:

Isyyslain ajanmukaisuuden arviointi on tarpeellista johtuen monista muutoksista suomalaisessa perhe-elämässä ja esimerkiksi oikeusgeneettisen isyystutkimuksen kehittymisen mukanaan tuomista mahdollisuuksista isyyden selvittämisessä. Myös lainsäädäntöympäristön muutokset, erityisesti Suomen sitoutuminen Euroopan ihmisoikeussopimukseen puoltavat isyyslainsäädännön ajanmukaisuuden tarkistamista ja isyyslain uudistamista. Voimassa oleva isyyslaki on vahvistettu vuonna 1975 ja tullut voimaan 1.10.1976. Isyyslakiin on tehty muutoksia 1980, 2002 ja vuonna 2009.

Isyyden toteaminen avioliiton perusteella

Isyyden toteamista tilanteissa, joissa mies on kuollut ennen lapsen syntymää, on tarkoituksenmukaista harkita tarkennettavaksi esitetynlaisella säännösmuutoksella.

Isyyden selvittäminen

Myös aviopuolisoilla, joilla on epävarmuutta siitä, onko aviomies lapsen isä, tulisi olla mahdollisuus pyytää isyyden selvittämistä. Lisäksi lastenvalvojalla tulisi olla mahdollisuus toimittaa isyyden selvittäminen kaikkien alaikäisten kohdalla.  Tästä syystä ikärajan nosto 18 vuoteen tulisi mahdollistaa. Lainvalmisteluvaiheessa tulisi tarkemmin selvittää ja arvioida, voidaanko ikäraja poistaa kokonaan.

Isyyden tunnustaminen

On kannatettavaa, että isyyden tunnustamislausuma voitaisiin antaa jo ennen lapsen syntymää. Lisäksi on kannatettavaa myös selvittää, voitaisiinko kokonaan tai osittain luopua rajauksesta, jonka mukaisesti lapsen kuoleman jälkeen ei voitaisi isyyttä tunnustaa.

Mikäli isyyden selvittämisen toimittanut sosiaalilautakunta voisi hyväksyä myös isyyden tunnustamisen, tapahtuisi isyyden tunnustaminen joustavasti ja asiakaslähtöisesti. Isyyden tunnustamista koskevien asiakirjojen toimittaminen toiselle viranomaiselle pelkästään hyväksymistä varten on tarpeetonta.

Isyyden vahvistaminen tuomioistuimen päätöksellä

On kannatettavaa arvioida uudelleen niitä säännöksiä, jotka koskevat isyyden vahvistamaksi annettavaa näyttöä. Oikeusgeneettisen tutkimuksen kehittyminen mahdollistaisi tämän. Samasta syystä myös voi olla tarpeen jättää joitakin oikeudenkäyntimenettelyä koskevia säännöksiä laadittavan lain ulkopuolelle, koska ne ovat nykytilanteessa tarpeettomia.

Miehelle tulisi mahdollistaa pääsy tuomioistuimeen tilanteissa, joissa lapsen äiti ei suostu myötävaikuttamaan DNA-tutkimuksen toimittamiseen isyyden selvittämiseksi. Lapsella on oikeus omiin juuriinsa ja sukuunsa ja niiden tietäminen on tärkeää kaikille lapsille.

Isyyden riitauttaminen

Muistiossa on arvioitu tilannetta, jossa mies katsoo olevansa lapsen oikea isä, vaikka ei ole äidin aviomies. Mikäli mies on elänyt yhdessä lapsen äidin kanssa lapsen syntyessä ja sen jälkeen siten, että lapsen ja miehen välille on muodostunut perheside, on kannatettavaa tämänkaltaisissa poikkeustilanteissa mahdollistaa miehelle kanteen nostaminen aviomiehen isyyden kumoamiseksi. Nykyisiä lain rajoituksia, joiden mukaan isyyden kumoamiskannetta ei voida nostaa, jos lapsi on kuollut tai jos sekä äiti että aviomies ovat kuolleet, tulisi harkita poistettavaksi.

Äitiyteen liittyvät kysymykset

Äitiyden määräytymistä koskevat perussäännökset on syytä kirjata lakiin ja niiden valmistelu on tarkoituksenmukaista toteuttaa isyyslain uudistamishankkeen myötä.

SUOMEN KUNTALIITTO

Kari Nenonen			Sami Uotinen
varatoimitusjohtaja		va. yksikön päällikkö